Il-mixja fid-deżert "U dorna lura u tlaqna għad-deżert mat-triq tal-Baħar tal-Qasab, bħalma qalli l-Mulej, u bqajna niġġerrew mal-muntanja ta' Xegħir għal ħafna żmien. "U l-Mulej kellimni u qalli: 'Ilkom tiġġerrew biżżejjed ma' dawn il-muntanji, duru lejn it-Tramuntana. Agħti lill-poplu din l-ordni: Intom se taqsmu l-art ta' ħutkom, ulied Għesaw, li jgħammru f'Xegħir. Huma jibżgħu minnkom, iżda intom oqogħdu attenti ħafna. Taħbtux għalihom, għax ma nagħtikom xejn minn arthom, anqas daqs rifsa ta' riġel, għax il-muntanja ta' Xegħir tajtha b'wirt lil Għesaw. L-ikel li tieklu tixtruh minn għandhom bil-flus, u hekk ukoll l-ilma li tixorbu. Għax il-Mulej, Alla tiegħek, bierkek f'kull xogħol ta' idejk; ħa ħsiebek fi triqtek f'dan id-deżert kbir; għal dawn l-aħħar erbgħin sena l-Mulej Alla tiegħek kien miegħek, u f'xejn ma naqsek.' "U għaddejna għalhekk 'il bogħod minn ħdejn ħutna, ulied Għesaw, li jgħammru f'Xegħir, mit-triq tal-Għaraba, minn Elat, u minn Għesjon-geber, u mbagħad ilwejna u qbadna t-triq li tieħu għad-deżert ta' Mowab. "U l-Mulej qalli: 'La taħbatx għal Mowab; la titqabadx u tiġġelidx magħhom; għax m'iniex se nagħtik b'wirt art minn tagħhom; l-art ta' Għar tajtha b'wirt lil ulied Lot.' Qabilhom kienu jgħammru hemm l-Emin, poplu kbir u kotran, u twal bħall-Għanakin. Kienu jqisuhom bħar-Refajin, li kienu wkoll bħall-Għanakin, imma l-Mowabin isejħulhom Emin. Qabel f'Xegħir kienu għammru l-Ħorin, imma keċċewhom ulied Għesaw, u qerduhom u daħlu flokhom, bħalma għamel Iżrael, bl-art li għandu f'idejh, l-art li tahom il-Mulej. 'Issa, qumu u aqsmu l-wied ta' Żered', u qsamna l-wied ta' Żered. "Iż-żmien li ħadna biex imxejna minn Kades-barnigħa sa ma qsamna l-wied ta' Żered kien ta' tmienja u tletin sena, sakemm ma ntemmx minn nofs il-kamp in-nisel ta' dawk in-nies gwerriera, bħalma kien ħalef il-Mulej. U id il-Mulej kienet fuqhom u qerdithom minn nofs il-kamp sa ma ntemmu għalkollox. "Meta l-gwerriera kienu mietu u ntemmu minn fost il-poplu, il-Mulej kellimni u qalli: 'Illum int se taqsam minn Għar, il-fruntiera ta' Mowab, u toqrob lejn ulied Għammon; taħbatx għalihom u titqabadx magħhom, għax ma tajtek ebda art mill-art ta' Għammon biex tkun tiegħek, għax tajtha biex jirtuha lil ulied Lot.' Din l-art iqisuha wkoll art ir-Refajin, għax qabel kienu jgħammru fiha huma, imma l-Għammonin isejħulhom Żamżummin, nies kbar u kotrana, twal bħall-Għanakin; il-Mulej iżda qeridhom malli l-Għammonin tfaċċaw quddiemhom; keċċewhom u daħlu flokhom; bħalma għamel għal ulied Għesaw, li jgħammru f'Xegħir, meta qered il-Ħorin minn quddiemhom, u huma keċċewhom, u daħlu flokhom, u għadhom hemm sal-lum. U l-Kaftorin, li ħarġu minn Kaftor , qerdu lil Għawwin, li kienu jgħammru fl-irħula sa Gaża, u daħlu flokhom. " 'Isaw, itilqu, aqsmu l-wied tal-Arnon. Ara, jien tajtek f'idek lil Siħon, is-sultan ta' Ħesbon l-Amurri, bl-art tiegħu. Idħol fiha u agħmillu gwerra. Minn dan il-jum jiena nġiegħel lill-ġnus kollha taħt is-sema jitriegħdu u jitwerwru quddiemek; malli jisimgħu b'aħbarek jitriegħdu, u jinħallu quddiemek.' Rebħa fuq Siħon u Għog "Jien bgħatt messaġġiera mid-deżert ta' Kedemot għand Siħon, sultan ta' Ħesbon, jgħidulu bil-kwiet; 'Ħallini ngħaddi minn artek; nibqa' dejjem miexi dritt mat-triq, bla ma nilwi lejn il-lemin jew lejn ix-xellug. Tbegħli bil-flus l-ikel li niekol, u tagħtini l-ilma li nixrob bil-flus, basta tħallini ngħaddi bil-mixi, bħalma għamlu miegħi wlied Għesaw li jgħammru f'Xegħir, u l-Mowabin li jgħammru f'Għar, sakemm naqsam il-Ġordan għall-art li l-Mulej, Alla tagħna, se jagħtina.' Iżda Siħon, is-sultan ta' Ħesbon, ma riedx li ngħaddu minn għandu, għax il-Mulej, Alla tiegħek, stinalu rasu u webbislu qalbu, biex jagħtih f'idek bħalma hu llum. "U l-Mulej qalli: 'Arani, jien bdejt nerħi f'idejk lil Siħon u 'l artu. Idħol fiha biex tieħu artu f'idek.' U Siħon ħareġ għalina, hu u l-poplu tiegħu kollu, sa Ġaħas biex jitqabad magħna. "U l-Mulej, Alla tagħna, irħieh f'idejna, u qtilna lilu, 'l uliedu u l-poplu tiegħu kollu. Ħadna dak iż-żmien l-ibliet kollha tiegħu, u qridna għalkollox in-nies bin-nisa u t-tfal kollha, u ma ħallejna lil ħadd ħaj. Żammejna għalina l-bhejjem u l-priża tal-ibliet li ħadna. Minn Għarogħer, li qiegħda ma' xifer il-wied tal-Arnon, u l-belt li qiegħda fil-wied sa Gilgħad, ma kienx hemm belt li ma stajniex negħlbuha; ilkoll erħiehom f'idejna l-Mulej, Alla tagħna. Biss ma rsaqtx lejn l-art tal-Għammonin, il-medda kollha tal-wied ta' Ġabbok, u l-ibliet tal-għolja, kollox skont ma kien ordna l-Mulej, Alla tagħna.